钦定古今图书集成/明伦汇编/闺媛典/第122卷 > 张买奴妻王氏〈卢氏解氏张氏附〉
## 钦定古今图书集成/明伦汇编/闺媛典/第122卷 > 张买奴妻王氏〈卢氏解氏张氏附〉

按《元史列女传》：“王氏，燕人，张买奴妻也。年十六，买奴
官钱塘，病殁，葬城西十里外。王氏每旦被发步往奠
之，伏墓大恸欲绝，久而致疾，舅姑力止其行，乃已。服
阕，舅姑谓之曰：‘吾子已殁，新妇年尚少，宜自图终身
计，毋徒淹吾家也’。王氏泣曰：‘父母命妾奉箕帚于张
氏，今夫不幸早逝，天也。此足岂可复履他人门乎’？固”
不从。茕居三十年，贞白无少玷。又冯翊王义妻卢氏、
睢阳刘泽妻解氏、东平杨三妻张氏，并守志有节，命
旌其门。